Document ID: 32001D0122

Απόφαση της Επιτροπής
της 30ής Ιανουαρίου 2001
για χορήγηση άδειας κυκλοφορίας του σκευάσματος δεξτράνης που παρασκευάζεται από Leuconostoc mesenteroides ως νέου συστατικού τροφίμων σε προϊόντα αρτοποιίας βάσει του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2001) 174]
(Το κείμενο στην ολλανδική γλώσσα είναι το μόνο αυθεντικό)
(2001/122/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου(1), και ειδικότερα το άρθρο 7,
την αίτηση της Puracor που υποβλήθηκε στις αρμόδιες αρχές του Βελγίου στις 9 Απριλίου 1999 για τη χορήγηση άδειας κυκλοφορίας σκευάσματος δεξτράνης που παρασκευάζεται από το βακτήριο Leuconostoc mesenteroides, ως νέου συστατικού τροφίμων,
την αρχική έκθεση αξιολόγησης που συνέταξαν οι αρμόδιες αρχές του Βελγίου την οποία η Επιτροπή διαβίβασε σε όλα τα κράτη μέλη στις 28 Ιουλίου 1999,
Εκτιμώντας τα ακόλουθα:
(1) Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού, προεβλήθησαν αιτιολογημένες αντιρρήσεις σύμφωνα με την εν λόγω διάταξη. Κατά συνέπεια βάσει του άρθρου 7 του κανονισμού, πρέπει να ληφθεί απόφαση σύμφωνα με τη διαδικασία που ορίζεται στο άρθρο 13 του κανονισμού.
(2) Ζητήθηκε εν προκειμένω η γνώμη της επιστημονικής επιτροπής τροφίμων, σύμφωνα με το άρθρο 11 του κανονισμού. Στις 18 Οκτωβρίου 2000, η επιστημονική επιτροπή τροφίμων διατύπωσε τη γνώμη της, σύμφωνα με την οποία το σκεύασμα δεξτράνης που παρασκευάζεται από το βακτήριο Leuconostoc mesenteroides που αποτελεί το αντικείμενο της παρούσας αίτησης, είναι ασφαλές για κατανάλωση από τον άνθρωπο, εφόσον δεν υπερβαίνει το 5 % στα προϊόντα αρτοποιίας.
(3) Όπως η γλουτένη, το άλευρο σόγιας, το άλευρο κουκιών, το ζυμωμένο άλευρο ή η αδρανοποιημένη φυσική μαγιά, η δεξτράνη αποτελεί συστατικό των προϊόντων αρτοποιίας.
(4) Η δεξτράνη είναι πολύ εύπεπτη και παρουσιάζει ιδιότητες παρόμοιες με τό άμυλο.
(5) Με βάση τα παραπάνω προκύπτει ότι τα προϊόντα ανταποκρίνονται στα κριτήρια που καθορίζονται στο άρθρο 3 παράγραφος 1 του κανονισμού.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το σκεύασμα δεξτράνης που παρασκευάζεται από Leuconostoc mesenteroides, όπως ορίζεται στο παράρτημα, δύναται να κυκλοφορήσει στην Κοινότητα ως νέο συστατικό τροφίμων σε προϊόντα αρτοποιίας, με την προϋπόθεση ότι το τελικό προϊόν αρτοποιίας δεν περιέχει σκεύασμα δεξτράνης σε ποσοστό μεγαλύτερο από το 5 % του βάρους του.
Άρθρο 2
Με την επιφύλαξη των λοιπών απαιτήσεων της κοινοτικής νομοθεσίας για την επισήμανση των τροφίμων, η λέξη "Δεξτράνη" αναγράφεται στον κατάλογο των συστατικών του προϊόντος αρτοποιίας που την περιέχει.
Άρθρο 3
Η παρούσα απόφαση απευθύνεται στην Puracor n.v./s.a., Industrialaan 25, B-1702 Groot Bijgaarden.
Βρυξέλλες, 30 Ιανουαρίου 2001.

Labels: 0
3
17